Fifa-president vil flytte Qatar-VM til vinteren
- Vi må tenke på alle partnerne våre. Vi må tenke på TV-teamene og våre kommersielle partnere. Dette må vi være harde på, sa Sepp Blatter på en sportskonferanse i Østerrike tidligere denne uken, ifølge Yahoo Sports. Den stekende heten i Midtøsten var et avgjørende spørsmål da Qatar ble tildelt fotball-VM i 2022. I mai i år uttalte Sepp Blatter at det ikke ville være hverken «rasjonelt eller meningsfylt» å arrangere det første verdensmesterskapet i et Midtøsten-land midt på sommeren.Qatars plan er å bygge store luftkondisjonerte stadioner der temperaturen er lav nok til at det er forsvarlig å spille fotball. Det er ikke bra nok, mener Blatter. - Dersom fotball-VM skal bli en fest kan man ikke spille det midt på sommeren. Man kan kjøle ned en stadion, men man kan ikke kjøle ned et helt land, gjentok Blatter denne uken. - Det er fortsatt nok tid. Jeg vil ta opp dette i Fifa-komiteen, sier Fifa-presidenten ifølge BBC, og legger til: - Komiteen kommer til å følge mitt forslag, og da er vi ferdig med dette. Vi - komiteen - har mot til å gjøre dette, og til å jobbe ut hvordan dette vil påvirke den internasjonale kalenderen. Dersom fotball-VM skulle flyttes til vinteren vil dette bety massive endringer på terminlisten i samtlige av de store europeiske ligaene.Hassan Al-Thawadi, leder for organisasjonskomiteen i Qatar, var åpen for muligheten til å flytte mesterskapet til en kjøligere årstid. - Hvis det er et ønske fra fotballsamfunnet om å flytte VM til vinteren, er vi åpne for det, sa Al-Thawadi - men presiserte at Qatar søkte om et sommermesterskap. PS! Qatar kan bli mektig varmt i sommermånedene. I 2010 ble det registrert 50,4 (!) varmegrader i hovedstaden Doha.
Fotball-VM i 2022 skal etter planen foregå på luftkondisjonerte fotballstadioner i Qatar. Fifa-president Sepp Blatter er bekymret for dem som ikke slipper inn på stadion.